**ACTA DE SESSIÓ ORDINÀRIA DEL PLE DE L’AJUNTAMENT DE L’ALBAGÉS**

Identificació de la sessió

NÚM SESSIÓ: **06/2012**

**SESSIÓ ORDINÀRIA**

DIA : 24 de setembre de 2012

HORA : 21:00 h

LLOC: Sala de Plens de l'Ajuntament de L’Albagés

**Assistents:**

Albert Donés Antequera, Alcalde

Maria Teresa Melero Gasol, regidora

Josep Ramon Cuadrat Rey, regidor

Joan Juvero Iglesias, regidor

**NO ASSISTEIX, EXCUSANT-SE**

Alba Roigé Triquell, regidora

Arnau Preixens Rufé, regidor

Samuel Aris Oriol, regidor

Actua com a Secretària: Alba Martí Vallès

A l’Albagés, a 24 de setembre de 2012. Reunit el Ple de l’Ajuntament, prèvia convocatòria, i sota la presidència del Sr. Albert Donés Antequera, un comprovada l’assistència del nombre suficient de membres per a la vàlida realització de la sessió, es passa a resoldre el següent:

**ORDRE DEL DIA**

1.- Aprovar, si s’escau, de l’esborrany de l’ acta de les sessió anterior (ordinària celebrada el dia 1 d’agost de 2012).

2.-Aprovar, si s’escau, el Compte General de l’Ajuntament, corresponent a l’exercici 2011.

3.- Aprovar, si s’escau, el manifest en defensa dels Consells Comarcals.

4- Donar compte dels decrets d’alcaldia.

5.- Precs i preguntes.

**DESENVOLUPAMENT DE LA SESSIÓ:**

**1.- Aprovar, si s’escau, de l’esborrany de l’ acta de les sessió anterior (ordinària celebrada el dia 1 d’agost de 2012).**

Es dóna per llegida l’acta de la sessió anterior, a saber, ordinària celebrada el dia 1 d’agost de 2012, de la qual s'ha entregat l’esborrany juntament amb la convocatòria de la sessió d'avui.

De conformitat amb el que estableix l'article 110.3 del Decret Legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya, el Sr. Alcalde pregunta als Srs. Regidors si volen presentar-hi alguna esmena.

Al no haver-hi cap esmena per part dels Srs. Regidors, s’acorda per unanimitat del nombre legal de membres de la corporació aprovar l’acta.

**2.-Aprovar, si s’escau, el Compte General de l’Ajuntament, corresponent a l’exercici 2011.**

Finalitzat l’exercici pressupostari de 2011, cal elaborar el corresponent Compte General de l Entitat Local.

El Compte General ha de posar de manifest la gestió realitzada en els aspectes econòmic, financer, patrimonial i pressupostari, i ha de contenir el conjunt de documentació bàsica, complementària i annexos.

Els estats i comptes anuals corresponents a l’exercici pressupostari 2011 s’han sotmès a l’ informe de la Comissió Especial de Comptes, la qual ha emès un dictamen favorable en data 26 de juny de 2012 i han estat exposat al públic pel termini legalment establert, sense que hi hagi hagut al·legacions.

Vistos els articles 208 a 212 del Reial decret Legislatiu 2/2004, de 5 de març, pel qual s’aprova el Text refós de la Llei Reguladora de les Hisendes Locals, la Instrucció de comptabilitat per a l’ Administració Local i altres disposicions concordants en relació amb la tramitació i el contingut, del Compte General.

Per tot allò exposat aquest Ple en ús de les atribucions que li han estat conferides de conformitat amb la vigent Llei 07/1985, de 02 d’abril, de Bases de Règim Local.

**ACORDA:**

Primer.- Aprovar l’estat i el Compte anual corresponent a l’exercici 2011, integrats pels estats bàsics, documentació complementària, justificants dels estats i comptes anuals, pels seus annexos així com per la seva documentació complementària,

d’acord amb allò establert a l’ article 212.4 del Reial decret Legislatiu 2/2004, de 5 de març, pel qual s’aprova el Text Refós de la Llei Reguladora de les Hisendes Locals.

Segon.-Retre l’ esmentat Compte de la Corporació esdevingut com a resultat de l’exercici econòmic de 2011 a la Sindicatura de Comptes de Catalunya i al Tribunal de Comptes, en compliment d’allò establert a l’ article 212.5 i 223 del Reial decret

Legislatiu 2/2004, de 5 de març, pel qual s’aprova el Text Refós de la Llei reguladora de les Hisendes Locals.

El Ple de la corporació ho aprova per unanimitat dels membres assistents.

**3.- Aprovar, si s’escau, el manifest en defensa dels Consells Comarcals.**

Atès que el Departament de Governació i Relacions Institucionals de la Generalitat de Catalunya ha encarregat a un comitè d’experts l’assessorament a la Comissió que ha d’elaborar el projecte de Llei de governs locals i d’hisendes locals.

Atès que és voluntat del Departament de Governació que la Llei doni resposta a les necessitats del món local català i que aconsegueixi la màxima eficiència amb la mínima burocràcia, desplegant al màxim el marc competencial que estableix l’ Estatut;

Atès que el Govern de la Generalitat de Catalunya treballa amb la voluntat que la futura Llei de governs locals reguli les funcions de les administracions locals, i aposta pel rigor en la definició del model d’administracions catalanes minimitzant-lo al màxim i finançant-lo correctament;

Atès que és voluntat també del Departament de Governació que la Llei compti amb el màxim consens territorial;

Atesos els diferents posicionaments i informacions aparegudes darrerament que intenten un model d’assignació de serveis a les Diputacions provincials.

I atesa la inquietud dels consells comarcals de la demarcació de Lleida, pel que fa a les informacions recents aparegudes als mitjans de comunicació, les quals posen en dubte l’ actual configuració i transcendència política dels consells d’alcaldes, que actuarien simplement com a gestors, mancomunant els serveis a prestar als ajuntaments.

Per tot, el ple aprova per unanimitat:

Primer.- Defensar el paper consolidat dels consells comarcals de les terres de Lleida després de prop de 25 anys d’existència, perquè presten serveis de qualitat, de proximitat i amb eficiència als municipis i a la ciutadania.

Segon.- Remarcar que Catalunya està composta per 947 municipis, que ocupen un total de 32.000 km2 de territori; més de la meitat d’aquests municipis tenen menys de 1.000 habitants mentre que un total de 347 en tenen menys de 500. El 80% de la població es concentra en menys del 15% del territori. La prestació de serveis a dues terceres parts del territori fa imprescindible que existeixi una administració supramunicipal que garanteixi un equilibri territorial al país.

Tercer.- Fer ressaltar que les terres de Lleida, amb una extensió de 12.271 km2, estan compostes per 231 municipis i tenen 439.253 habitants. És la demarcació menys poblada de Catalunya. La dispersió de la població amb el seu caràcter disseminat i el fet que la majoria de municipis no arriben als 500 habitants demostren la necessitat d’una institució com el Consell Comarcal.

Quart.- Reivindicar el paper històric i present de les comarques i dels consells comarcals com a divisió territorial i organització pròpia de Catalunya, genuïnament catalana, i com a nivell i instrument més adient per fer efectius els principis estatutaris de diferenciació, subsidiarietat i eficiència.

Cinquè.- Preservar l’actual configuració de municipis i ajuntaments a Catalunya, els quals disposen d’una identitat pròpia i són ferms defensors del territori.

Sisè.- Considerar els consells comarcals com a organismes supramunicipals totalment necessaris per a la sostenibilitat econòmica i que serveixen d’estímul per a la cooperació entre ajuntaments i per generar polítiques adreçades als municipis de la comarca; presten un servei proper i professional a tots els habitants i disminueixen costos als ajuntaments, sobretot els més petits, optimitzant els recursos disponibles.

Setè.- La necessitat de prestació de serveis a la ciutadania més eficients econòmicament comporta, en molts casos, per la seva magnitud d’implantació i sosteniment la necessitat d’existència d’ens territorials com són els Consells Comarcals. En cas de desaparició comportaria el sorgiment de d’altres ens per aconseguir aquests objectius i, probablement, amb el mateix àmbit territorial.

Vuitè.- Reclamar que els consells comarcals continuïn treballant amb una direcció política i a partir d’un full de ruta marcat pel model de comarca que cada territori defineixi, traçant les línies estratègiques per al seu desenvolupament rural, econòmic, cultural i social. Alhora que segueixin prestant serveis de cooperació especialitzada.

Novè.- Reconèixer i manifestar la millor posició de les comarques i consells comarcals, front les províncies i diputacions provincials, per la seva dimensió més idònia, la seva proximitat al territori i al ciutadà i les seves possibilitats d’increment de l’eficiència, establint l’assignació competencial corresponent.

Desè.- Sol·licitar que la Comissió encarregada de l’elaboració dels documents preparatoris que faciliten al Govern la redacció del projecte de Llei de governs locals i d’hisendes locals tingui en compte aquestes demandes a fi i efecte de sumar el màxim consens territorial.

Onzè.- Traslladar aquest manifest al Consell Comarcal de les Garrigues.

**4- Donar compte dels decrets d’alcaldia.**

Es dóna compte dels Decrets d’Alcaldia que van des del Decret 56/12 de l’ 1 d’agost, al Decret 72/12 de 19 de setembre de 2012.

El Ple en resta assabentat.

**5.- Precs i preguntes.**

No n’hi ha.

I sense que existeixi cap més assumpte a tractar, el Sr. Alcalde aixeca la sessió quan són les 22:00 hores.

L’Albagés, a 24 de setembre de 2012.

En dono fe

L’Alcalde, La Secretària,

Albert Donés Antequera Alba Martí Vallès